Zagrebačka povorka ponosa

**Zagrebačka povorka ponosa** manifestacija je koja se od 2002. godine održava jednom godišnje u Zagrebu. Sastoji se od različitih aktivnosti od kojih je najznačajnija povorka ponosa. Radi se o javnom okupljanju u znak sjećanja na stonvolske nemire, odnosno početak suvremenog LGBTIQ+ pokreta u svijetu. Tradicionalno se održava u subotu najbližu 28. lipnja. Ovakve povorke u Republici Hrvatskoj održavaju se i u Splitu, Rijeci i Osijeku.

## Historija
### Gay Pride Zagreb 2002.

Prva povorka ponosa održana je 29. lipnja 2002. u organizaciji lezbijske grupe Kontre, Centra za prava seksualnih i rodnih manjina Iskoraka te kluba net kulture MaMa. Slogan povorke glasio je *Iskorak Kontra predrasuda,* čime se javnost željelo upozoriti na sustavnu diskriminaciju i kršenje ljudskih prava seksualnih manjina u Hrvatskoj. Bio je to prvi događaj u Hrvatskoj na kojem su LGBT osobe istupile u javnosti. U povorci je sudjelovalo oko 200 osoba. Sudionici su bili izloženi verbalnom nasilju te je na njih bačen i suzavac. Uoči, tijekom i nakon održavanja manifestacije ozlijeđene su 32 osobe, od toga nekoliko teže, a policija je privela 27 osoba. Povorci su prisustvovali članovi državnog vrha, primjerice tadašnji ministar unutarnjih poslova Šime Lučin, saborske zastupnice Đurđa Adlešič, Vesna Pusić i Sanja Kapetanović, kao i zastupnik iz redova talijanske manjine Furio Radin te visoki povjerenik UN-a za ljudska prava u Hrvatskoj Juan Pablo Ordonez.

Prvom povorkom ponosa u Hrvatskoj započela je nova etapa LGBT-ovskog aktivizma. Prema riječima tadašnjeg dopredsjednika Iskoraka zauvijek se promijenio položaj LGBT zajednice u hrvatskom društvu:

### Zagreb Pride 2003.
Druga povorka ponosa održana je 28. lipnja 2003. u organizaciji lezbijske grupe Kontre i Centra za prava seksualnih i rodnih manjina Iskoraka. Njezin slogan glasio je *Opet ponosno* te je bila posvećena uvođenju antidiskriminacijskih odredaba u hrvatske zakone i izmjenama Obiteljskog zakona.

### Povorka ponosa 2004.
Treći Zagreb Pride održan je 19. lipnja 2004. u organizaciji lezbijske grupe Kontre pod sloganom *Vive la différence* (franc. "živjela različitost"). Teme povorke bile su diskriminacija transrodne populacije i homofobne izjave nekih katoličkih svećenika. Prvi put povorku su podržale osobe ili skupine iz estradnog života, primjerice Nina Violić, Dunja Knebl, E.N.I. i Lollobrigida.

### Zagreb Pride 2005.
Unatoč organizacijskim problemima četvrta povorka ponosa održana je 10. srpnja 2005. pod sloganom *Ponosni/e zajedno.* Organizirale su je neformalne feminističke grupe Epikriza uz potporu lezbijske grupe Kontre i Centra za mirovne studije kao podrška Zakonu o registriranom partnerstvu.

### Internacionala Pride 2006.
Peta povorka ponosa održana je 24. lipnja 2006. pod sloganom, *Živ(j)eti slobodno!*, odnosno na temu slobode okupljanja. Bila je to i prva povorka međunarodnog karaktera koja je organizirana u znak podrške sudionicima iz zemalja u kojima se takve povorke ne mogu organizirati ili su čak zabranjene. Na manifestaciji su se okupili predstavnici iz 13 zemalja, primjerice iz Hrvatske, Poljske, Slovenije, Latvije, Srbije i Rumunjske u kojima je prethodno održana barem jedna povorka te iz Makedonije, Bosne i Hercergovine, Slovačke, Albanije, Bugarske, Kosova i Litve u kojima se do tog trenutka nisu održale povorke.

### Povorka ponosa 2007.
Šesta manifestacija održana je 7. srpnja 2007. pod sloganom *Svi na Pride! Sve na Pride!*. Tema povorke bili su pravo seksualnih manjina na vidljivost u društvu te na izražavanje identiteta bez straha od diskriminacije i zlostavljanja. Ruta povorke prvi je put započela na tadašnjem Trgu maršala Tita, dok se središnji program održao na Trgu Petra Preradovića. Dvadesetak sudionika povorke napadnuto je nakon njezina završetka, a policija je uhitila više osoba.

### Povorka ponosa 2008.
Sedmi Zagreb Pride održan je 28. lipnja 2008. na temu snage zajedništva. Slogan povorke glasio je *Imaš hrabrosti!*. Po prvi je put logističku podršku autonomnom organizacijskom odboru pružila udruga Zagreb Pride. Povorka je prošla bez izgreda, dok su se pojedinačni napadi dogodili nakon završetka manifestacije.

### Povorka ponosa 2009.
Osma povorka ponosa održana je 13. lipnja 2009. pod sloganom *Zagreb Pride za otvoreni grad - sudjeluj*. Tijekom povorke održao se i prosvjed protivnika Zagreb Pridea. Nakon povorke jedna je osoba teže ozlijeđena, a policija je privela nekoliko osoba.

### Povorka ponosa 2010.

Deveta povorka ponosa održana je 19. lipnja 2010. pod sloganom *Hrvatska to može progutati!*. Tema je bila sloboda seksualnog izražavanja i različitost seksualnih praksi. Po prvi je put predsjednik države primio organizacijski odbor Zagreb Pridea. Uz samu manifestaciju održan je i protuprosvjed, a zabilježeno je i nekoliko napada na sudionike.

### Povorka ponosa 2011.
Jubilarni deseti Zagreb Pride održan je 18. lipnja 2011. pod sloganom *I budućnost je naša.* U najmasovnijoj povorci od 2002. godine kojom je proslavljeno prvih deset Povorki ponosa sudjelovalo je oko dvije tisuće ljudi, među njima i brojne javne osobe. Snažan odaziv djelomice je bio i reakcija na nerede koji su se tjedan ranije dogodili na splitskoj povorci ponosa.

### Povorka ponosa 2012.
Jedanaesti Zagreb Pride održan je 16. lipnja 2012. te je bio posvećen pravu na obitelj istospolnih parova. Slogan povorke glasio je *Imamo obitelj! Tisućljetni hrvatski san*. Povorka prvi put nije dobila financijska sredstva Grada Zagreba.

### Povorka ponosa 2013.
Dvanaesti Zagreb Pride održan je 15. lipnja 2013. pod sloganom *Ovo je zemlja za sve nas*. Bila je to najmasovnija povorka ikad održana s više od deset tisuća sudionika. Manifestacija je protekla bez izgreda.

### Povorka ponosa 2014.
Trinaesti Zagreb Pride održan je 14. lipnja 2014. pod sloganom *Na pravoj strani povijesti*. Povorka. Oko dvije tisuća osoba prošlo je tradicionalnom rutom od Trga žrtava fašizma, preko Trga bana Jelačića do Zrinjevca na kojem je održan i završni skup.

### Povorka ponosa 2015.
Četrnaesta Povorka ponosa održana je 13. lipnja 2015. pod sloganom *Glasnije i hrabrije – Za antifašizam bez kompromisa!* Bio je to odgovor na stalan porast desnog ekstremizma u politici i društvu. Te godine promijenjena je ruta Povorke te se otada završno okupljanje i programski dio Povorke održava u Parku Ribnjak umjesto na Zrinjevcu.

### Povorka ponosa 2016.
Petnaesta Povorka ponosa održana je 11. lipnja 2016. pod sloganom *Još Hrvatska ‘ni propala*. U proglasu je istaknuta borba za obranu izborenih prava i sloboda u kontekstu stalnih napada desnice na neprofitne medije, reproduktivna prava te prava LGBTIQ osoba. U okviru Tjedna ponosa premijerno je prikazan dokumentarni film *Prajd za sve nas*. Taj film u produkciji Zagreb Pridea govori o petnaest godina Povorki ponosa u Zagrebu, organizatorima Povorke te društvenom kontekstu u kojem je Povorka nastala i razvijala se. U samoj Povorci sudjelovalo je oko sedam tisuća osoba, a kretala se nepromijenjenom rutom.

### Povorka ponosa 2017.
Šesnaesta Povorka ponosa održana je 10. lipnja 2017. pod sloganom *Slobodan život počinje ponosom!* te je zabilježila najveći odaziv od 2013. godine. U proglasu povorke istaknuto je kako sloboda ovisi o socijalnim, ekonomskim i drugim čimbenicima i u okolnostima osigurane egzistencije i stabilnih materijalnih uvjeta. Povorci ponosa prvi je put prethodio Mjesec ponosa (umjesto Tjedna ponosa) koji je počeo na Međunarodni dan borbe protiv homofobije i transfobije (IDAHOT) 17. svibnja kao kulturna i politička manifestacija LGBTIQ zajednice.

### Povorka ponosa 2018.
Sedamnaesta Povorka ponosa održana je 9. lipnja 2018. pod sloganom *Da nam živi, živi rod!* Okupila je preko deset tisuća sudionika. Povorkom je tematiziran rodni identitet, rodno izražavanje te pravo svake osobe na samoodređenje. U povorci su sudjelovali brojni mladi ljudi.

### Povorka ponosa 2019.
Osamnaesta Povorka ponosa održana je 8. lipnja 2019. uz slogan *18 ponosnih godina*.

### Povorka ponosa 2020.
Devetnaesta Povorka ponosa iznimno je, umjesto u lipnju, održana 19. rujna 2020. zbog protuepidemijskih mjera u vezi s COVID-om 19. Slogan povorke glasio je *Sloboda unutar i izvan četiri zida*. Povorka je prvi put krenula s Markovog trga, potom se sa Strossa spustila na Mesničku te u Ilicu pa Draškovićevom završila na Ribnjaku uz prigodno druženje i glazbu lokalnih DJ-ica u suradnji s Art Parkom i Animafestom.
## Tjedan/mjesec ponosa
Do 2017. organiziran je tjedan ponosa (engl. *Pride Week*) s političkim, aktivističkim, kulturnim i zabavnim događanjima, kao i raznim tribinama, seminarima, izložbama, performansima, koncertima, filmskim projekcijama i sl. Zbog brojnosti i raznolikosti programa Tjedan ponosa je u 2017. pretvoren u Mjesec ponosa.

## Javne osobe na povorci
Uz navedene javne osobe na zagrebačkim su prideovima sudjelovali i Jelka Glumičić, Sanja Sarnavka, Gordana Lukač-Koritnik, Mirela Holy, Čedo Prodanović, Predrag Matvejević, Nela Pamuković, Urša Raukar, Drago Pilsel, Mario Kovač, Zrinka Vrabec Mojzeš, Daniela Trbović, Nina Violić, Edo Popović, Mile Kekin i drugi.

## Simbolika

Uz zastave duginih boja sastavni dio svake povorke su i transparenti s različitim porukama. U Zagrebu su se mogli vidjeti sljedeći natpisi: *Ljubav je ljubav*, *Gej je okej*, *Ponosan sam peder*, *Ljubav sve pobjeđuje*, *Psi laju - prideovi prolaze*, *Hrvatska će biti katolička kao Španjolska*, *Gay, a ne zločinac*, *Homofobija je stvar izbora*, *Nemamo oružje, ali imamo srce*, *I moj tata je branitelj*, *Ljubav je u tisuću boja*, *Žena, majka, kraljica*, *Ljubi, ljubi pedera*, *Uništimo fašizam, podižimo aktivizam!*, *Ustajte prezrene u svijetu*, *Diskriminacija nije hobi*.

## Kronologija

## Povezano
* Split Pride
* povorka ponosa 
* ponos LGBT-a
* Queer Zagreb
* Međunarodni dan borbe protiv homofobije

## Izvori

## Vanjske veze
* Zagreb Pride
* Lezbijska grupa Kontra 
* Iskorak - Centar za prava seksualnih i rodnih manjina